Meer as 120 sterf in terreur-aanvalle in Parys, Frankryk kondig noodtoestand aanNooddienste op een van die tonele. Foto: (AP Photo/Thibault Camus) WAARSKUWING: Die foto’s en video’s onderaan die berig is grafies van aard en kan sensitiewe kykers ontstel. Meer as 120 mense is deur die loop van Vrydagaand in verskeie aanvalle in Parys in Frankryk dood. Francois Hollande, die Franse President, het ŉ noodtoestand afgekondig te midde van die aanvalle, wat as die ergste in Frankryk beskryf word sedert die Tweede Wêreldoorlog. Hy het ook die land se grense gesluit. ŉ Reeks aanvalle regoor die stad het onder meer sokkerondersteuners by Frankryk se nasionale stadion, jongmense wat by ŉ konsert was en mense by verskeie kuierplekke en restaurante geteiken. Die ergste slagting was by die Bataclan-konsertsaal waar ŉ Amerikaanse rockgroep opgetree het. Talle mense is gyselaar gehou, waarna die selfmoordbomaanvallers ploftoestelle aan hul gordels laat ontplof het. Die polisie wat op die voorval reageer het, is met ŉ bloedblad binne die saal begroet. Niemand het nog verantwoordelikheid vir die aanvalle aanvaar nie. Die dodetal sal na verwagting nog styg. Ten minste sewe van die aanvallers is in selfmoordbomontploffings dood en een is doodgeskiet. Owerhede ondersoek die moontlikheid dat daar nog verdagtes op vrye voet is en hulle is op soek na moontlike medepligtiges. Hollande het die aanvalle as terrorisme veroordeel en belowe dat Frankryk sterk sal staan teen sy vyande. Lees die opvolgberigte: Islamitiese Staat aanvaar verantwoordelikheid ; Facebook stel ‘safety check’ in werking ná Parys-terreuraanvalle ; Parys-terreuraanvalle: Dodetal op 129, nog geen SA’ners as dood aangemeld nie https://youtu.be/4j7AwyqQNCA https://youtu.be/B8Kx8652EFo